Hof sê oor omstrede fliek se ouderdomsbeperkingDie hooggeregshof in Pretoria het Donderdag beslis dat die Rolprent- en Publikasieraad (FPR) se appèltribunaal se proses om Inxeba se ouderdomsbeperking aan te pas wettig gebrekkig was. Die hof het gelas die proses moet hersien word en dat die fliek se klassifikasie as pornografie ter syde gestel moet word. Regter Joseph Raulinga het gesê die proses waarvolgens Inxeba geherklassifiseer is, was prosedureel onregverdig aangesien die fliek se vervaardigers nie behoorlik kans gegee is om gehoor te word nie. Die uitspraak beteken die aanvanklike ouderdomsbeperking vir die fliek, naamlik 16 vir seks, naaktheid en geweld, bly van krag. Raulinga het wel ook gesê dat die fliek ’n potensieel skadelike impak op die regte van Xhosa-vroue kan hê en verdeeldheid in dié gemeenskap kan saai. Die FPR se appèlraad het die fliek as pornografie geklassifiseer en die ouderdomsbeperking na X18 verander vir die klassifiseerbare elemente van seks, kru taal, naaktheid, geweld en vooroordeel. Dit het tot gevolg gehad dat die rolprent nie in hoofstroomfliekteaters gesien kon word nie. Die hof het egter in Maart gelas dat die verbod op die omstrede fliek Inxeba tydelik gelig word hangende die uitkoms van die hofsaak. Inxeba is tydens die 12de jaarlikse Saftas (Suid-Afrikaanse fliek- en televisietoekennings) met drie gesogte beeldjies vereer – beste vollengtefliek, beste regisseur en beste draaiboek. Die fliek is vir agt toekennings genomineer. Inxeba het ook al 19 toekennings by 44 rolprentfeeste reg oor die wêreld ontvang en was ook ingesluit by die kortlys van films wat meegeding het om ŉ gesogte Oscar-toekenning in die kategorie “beste rolprent in ŉ buitelandse taal”.